Aga  tegelikult tahtisin pajatada naljakast juhtumist, mis täna meelde tuli. Kas mäletate sellist operatsioonisüsteemi, nagu OS/2 Warp? Võimalik, et mitte, sest see platvorm ei saanud iial korralikult jalgu alla, hoolimata peamise arendaja IBMi pingutustest. Mingil hetkel 90ndate keskel oli mingi kampaania, mille käigus igale majandustarkvara ostjale anti kaasa tasuta OS/2 Warp operatsioonisüsteem. Valida sai u 40 disketi või 1 CD vahel, kus programm peal. Mina valisin muidugi disketid, sest mõelda vaid - 40 tasuta disketti! Juba toona teadsin, et OS/2 mingiks hitiks ei saa ja võtsingi seda kui võimalust endale tasuta diskette saada. Sellegi poolest installisin diskettidelt selle süsteemi oma masinasse päris mitmel korral. Lihtsalt huvi pärast (mulle on alati installimine meeldinud   ). Mäletan, et seal oli kaasas mingi tibatilluke papagoivideo, mis pidi OS/2-e  multimeediavõimalusi näitama.